**Мектеп оқушылары мен олардың ата-аналарына арналған «Наурыз» мерекесі мен «Беташар» дәстүрінің бағдарламасы**

**(Көрініс)**

* Ұлттық нақышта безендірілген зал.
* Ұлттық киім киген қыз-жігіттер.

**Кейіпкерлер:**

1. Жүргізуші ұл

2. Жүргізуші қыз

3. Сүйінші сұрайтын кішкентай бала

4. Келін

5. Жігіттің анасы

6. Жігіттің әкесі

7. Жігіттің әжесі

8. Жігіттің атасы

9. Жігіттің жеңгелері – 2 адам

10. Күйеу жігіт

11. Қыз-жігіттер (3 қыз + 3 жігіт)

12. Ауыл үлкендері – 3-4 адам (әйел-ері аралас)

13. Беташар айтатын жігіт

*/Күй ойналады. Күйдің ырғағында сахнаға ұлттық киім киген жігіт пен қыз шығады/.*

**Жүргізуші жігіт:** Уа, ағайын, ұмытпа ата дәстүрін,

Баста әркез жақсы өнеге, жақсы ырым.

Қамқорлай жүр, тіл, дініңді, салтыңды,

Жоғары ұста өз ұлтыңның асылын.

**Жүргізуші қыз:** Қарсы тұрғын қылығына жаманның,

Оң іс баста, ақта сүтін анаңның.

Ғылым үйрен, сәтті болар қадамың,

Шыңда қырын елдік, ұлттық сананың.

**Жүргізуші жігіт:** Арын ойла атаң, анаң, бабаңның,

Бірлік сақта жеткеніңше шамаңның!

**Жүргізуші қыз:** Сөзін жатта, ұғын терең дананың,

Ұлы болғын мынау байтақ даланың!

**Жүргізуші жігіт:** Келіңдер наурыз тойға бәрің бүгін,

Аямас өнерпаздар ән мен жырын.

Тойлайық халық тойын наурызымды

Шуағын жерге төккен бақытты күн.

**Жүргізуші қыз:** Қанекей, карсы алайық жылдың басын,

Косылып жасқа жасың басқа басың!

Барайық келер жылға төрт көз түгел,

Аман болып алыс-жақын, кәрі-жасың.

*/Сахнада келіншек пен енесі. Екеуі де ұлттық киімде. Келіншектің басында бөртпе шәлі, енесі ақ кимешек киген. Киімдері салтанатты, әдемі, бай болғаны дұрыс.../*

**Келіншек:** */Ортаға шығып, қолындағы көже құйылған шарасы мен ожауын көрсетіп... Қуанышты, жымиған түрмен.../*

Құрметті, халайық, әз наурызды бізбен бірге қарсы алуға келген, жамағат, балдай көжеден дәм татыңыздар!

**Әже:** */Келініне қарап, ризашылық танытып, күлімсіреп.../*

Наурызым әкелсін деп береке-ырыс,

Тағамға толып тұрсын барлық ыдыс.

Жаңадан келе жатқан жылдың басын,

Ақ құйып карсы алғаның өте дұрыс!

**Кішкентай бала:** */Сахна сыртынын жүгіріп кіреді. Ентігіп... Аптығып... Асығыс сөйлейді.../*

Сүйінші сүйінші! Ағам келін әкелді! Әне-е-е, аға-жеңгем келе жатыр!

**Әже:** */ Алаңдап, жан-жағына алақтап... Қолын шекесіне қойып, көзін көлегейлеп, жол жаққа қарап.../*

Ау, мына келе жатқан жан торсығым ғой, қане, қарсы алайық.

**Келіншек:** */отырған ата-әжелерге қарап.../*

Жүріңіздер, шашу қайда, шашу қайда?!

Жас келінге шашу шашыңыздар!

**Әже:** Қашанда құт-береке орнасын деп,

Тойларда шашу шашу салты осы.

Уа, халайық, теріп ал шашуымды,

Қабыл болсын халқымның тілеуі көп!

*/Сахнадан күйеу жігіт (ерекше салтанатты киінген, бөркіне үкі таққан) пен жас келінді (сәукелесі бетін жапқан, барынша әдемі киінген) орталарына алып кіріп келе жатқан бір топ жастың алдынан шығып шашу шашады, жан-жақтағы көрермендерге қоса шашады. Алдарынан шыққан жігіттің 2 жеңгесі (бастарына бөртпе шәлі таққан, ұлттық киім киінген) жас келінді қолтықтап, құрулы тұрған шымылдықтың ішіне кіргізеді де Шымылдықты сырыққа не таяққа байлап, екі жағынан екі жігітке ұстатып қоюға болады) сәукелесін шешіп, басына шашағы төгілген үлкен ақ орамал жабады/...*

**Жас жігіттердің біреуі:** */Құшағын жайып, жан-жағына күлімдей қарап, зор дауыспен .../*

Қане, тойға келіңіздер, беташар тойына келіңіздер!

Тойды бастайық! Тойбастар айтайық!

*Халық әні: «\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_» әні орындалады.*

*/Әнді бәрі қосыла орындағаны жөн. Ән біткен соң.../*

**Жігіттің әжесі:** */жан-жағына қарап, асықпай, жұмсақ, қоңыр дауыспен.../*

Уа, жамағат! Шаңырығымызға келін түсті!

Ата-баба дәстүрі бойынша, Сіздер рұқсат етсеңіздер, келіннің бетін ашайық!

**Жігіттің әкесі:** */қолдаған, қолпаштаған рай танытып, басын изеп.../*

Қане, келіннің бетін кім ашады?! Әулетіміздің ақындары қайда?

*/Жігіттер мен қыздар жамырасып, шуласып, әр жерден дауыстап.../*

**Жігіттер мен қыздар:**

\_\_\_\_\_\_\_\_\_\_\_\_\_ ашсын!

\_\_\_\_\_\_\_\_\_\_\_\_\_ ашады!

Әп, бәрекелді!

Көмейіне бұлбұл құс ұя салған \_\_\_\_\_\_\_\_\_ ашады!

*/деп беташар айтатын жігіттің атын атайды/*

**Жігіттің әкесі:** */қуанып, елпеңдеп, жан-жағына қарап, біреуді іздегендей.../*

Олай болса, шықсын ортаға!

Келініміздің бетін ашып берсін! Кәне!

*/Екі абысыны екі жақтан қолтықтап, жас келінді (ерекше салтанатты ұлттық киім киіп, бетіне шашақты ақ орамал жапқан) шымылдықтан алып шығады да, сахнаның шетіне, үлкендерге де көрермендерге де көрінетіндей ыңғайлы жерге барып тұрады... Ортаға үкілі бөрік киген, сән-салтанаты жарасқан, домбыра ұстаған ақын-әнші жігіт шығады.../*

**Беташар айтатын жігіт:** */тамағын кенеп, екі иығын қомадап ап.../*

Бісміллә! */деп шырқай жөнеледі/*

Бетіңді, келін, ашқаным,

Жаңа жұртқа қосқаным.

Жасы үлкенді сыйлап жүр,

Құрмет қылып жасқанып.

Балалық күнің өтті енді,

Аналық күнің жетті енді.

Жаңа дәурен есігі

Алдыңнан енді ашылды.

Бәйбішелер келтірді,

Шараларын толтырып,

Шашулары сатырлап,

Есіктен төрге шашылды.

Айт, келін, ау, айт, келін!

Атыңның басын тарт, келін!

Қыз көңілден қайт, келін!

Сауысқаннан сақ келін!

Жұмыртқадан ақ келін!

Күйеуіне шақ келін!

Ел-жұртыңа жақ, келін!

Өзің бір ақыл тап, келін!

Ата-енеңді бақ, келін!

Кісі келсе үйіңе,

Киізіңді қақ, келін!

Атаңды бұрын жатқызып,

Түндігіңді жап, келін!

Сүйгеніңнен сүйсініп,

Адалдан бала тап, келін!

Қалдырмай ақыл айтайын,

Құлақты, келін, саласың.

Қатасы болса сөзімнің,

Осы отырған әлеумет

Сыңға салып қарасын.

Құлағың салып тыңдап тұр,

Келінжан, менің тілімді!

Әдеп жолын үйренбек,

Жас кісіге білімді.

Ақылсызға айтқан сөз,

- Далаға кеткең шығын-ды.

Жырға қосып айтамын

Бар өсиет сырымды,

Бұрынғы күнің - балалық,

Ер жеткен күнің бүгін-ді.

Өзім айтқан сөз емес,

Осылай деген бұрынғы.

Келін боп келмек оң жаққа,

Ата-ананың мұрасы.

Бұрынғы үйің бекер-ді,

Мекенің осы тұрысы.

Өз үйінде тұрмақ жоқ,

Ұл боп тумай әуелде,

Қыз болған соң ырысы,

Келін боп келген қиын іс,

Жаңа өспірім балаға.

Қызмет қыл иіліп,

Ата менен анаға.

Өзіңнен үлкен адамның

Бетіне тіке қарама.

Үлкен кісі келгенде,

Қатарласып отырмай,

Кейіп отыр панада,

Лажы болса шығып тұр,

Қайтқанынша далаға.

Бар айтқаным бұл емес,

Құлағың салып тыңдап тұр,

Сөзі бар айтар және де,

Тұратын болса ата-анаң

Отырып қалма орныңда,

Тұрып барып есік аш,

Еріп шықпа соңына.

Орамалын алып бер,

Ұмытып кетпе оны да.

Бұрынғыдай ойламай,

Сабыр етіп шыдам қыл,

Құдай қосқан еріңе.

Күле сөйлеп жауап бер,

Оның айтқан сөзіңе.

Тең құрбыңнаң артық боп,

Үлкен емес, кіші емес,

Қосылыпсың теңіңе.

Еріңнен асыл адам жоқ,

Қарасаң ата-тегіне.

Күйеуің үйге келгенде,

Қағып көрпе салып бер,

Отыратын жеріне.

Бір нәрсеге жұмсарда,

Алыстан «ай» деп, айтқызба,

Төсегін салып шешіндір,

Ерте тұрса киіндір,

Киімін тұрып алып бер,

Белбеуін байла беліне.

Менің айтқан бұл сөзім,

Бәрі саған керек іс.

Абайлап қара ұғынып,

Селекет болып отырма,

Еркектей болып жүгініп.

Бір тізелеп жөн отыр,

Төмен қарап бугіліп.

Қатты қылып сөйлеме,

Ақырын сөйле мүдіріп.

Майдалығы сөзіңнің

Кеткендей болсын үгіліп.

Бір нәрсеге барғанда,

Көп кешікпе, кідіріп.

Үй арасы болса да,

Қатты жүрме жүгіріп.

Бозбалаға қарама

Артық аса тігіліп,

Сыпсың болып біреумен,

Өсекке жүрме ілініп.

Жасырыпбақ жаман ат,

Ақыр бір шығар білініп.

Жаман атың бір шықса,

Кетеді елің түңіліп.

Тәжім етіп, сәлем бер,

Үлкен үйге кірерде.

Сыртыднан шық иіліп,

Есіктен шығып жүрерде,

Бір қиын іс дүниеде,

„Пәленше келін сондай»,- деп,

Сыртыңнан әркім күлер ме!

Ерте тұрып түндік аш,

Ерініп жатпай төсекте.

Мезгілсіз келген ұйқыны,

Өзіңе жақын дос етпе.

Жаңа түскен жас келін

Жақын болар өсекке.

Қатынға кәрі айып жоқ,

Мінсе де теріс есекке.

Сөйлеген кезде еркектей,

Дауысыңды қатты кенеме.

Жұмыс қылсаң, жылдам қыл,

Шұбалаң келін атанба.

Тастама белбеу беліңнен,

Жүріп жұмыс қылғанда,

Бәрімен ұста қолыңның,

Ұстама жалғыз жеңіңмен.

Қасыңа бала келгенде,

Қабағың түйіп тыржиып,

Жылатпа түртіп қолыңмен,

Орынсыз жаман іс қылып.

Жұртыңа жақ елің мен,

Бар айтқаным бұл емес,

Құлағың салып тыңдап тұр,

Айтылар кейін қалғаны.

Жаулығыңды шұбалтпай,

Дұрыстап сал басыңа.

Астынан шығып жүрмесін,

Ие боп жүр шашыңа.

Қолын ұстап, бетін сүй,

Бала келсе қасыңа.

Қайныңды сыйлап қадірле,

Қарама үлкен, жасына,

Жақсы құрбы екен деп,

Жаманға болма ашына.

Ойынның жөні осы деп,

Әркімге берме шашыла.

Біреу жаман айтты деп,

Болымсыз іске жасыма.

„Пәленше бүй деп айтты»,

- Жарыңа сөзді тасыма.

Естісең де жаман сөз,

Жүргенің жақсы жасыра,

Көңіліңе келіп жүрмесін,

Айтты деп сөздің қиынын.

Бұл күнде жаман көргенмен,

Көңіліңе теріс келгенмен,

Бәрі де саған пайдалы

Ағаңның айтқан жырының.

Айт; келін, тағы айт, келін,

Атыңның басын тарт, келін!

Сауысқаннан сақ келін,

Жұмыртқадан ақ келін.

Келін, келін, келіншек!

Алдыңғы түйе итіншек,

Итіншек түйе екен деп,

Басқа соқпа, келіншек!

Артқы түйең тартыншақ,

Тартыншақ түйе екен дегі,

Басқа соқпа, келіншек!

Өзің жатып төсекте,

Қасыңда жатқан байыңа,

„Тұр-тұрлама», келіншек!

Қаптың аузы бос тұр деп,

Құрт ұрлама, келіншек!

Жаман болса келіншек,

Күлкісін тінті тыймайды,

Кісі келсе даладан,

Көсілген бұтын жимайды,

Көрінгенмен ұрсысып,

Ауылдың бәрін былғайды.

- Қырыстанып үйінде,

Беті-қолын жумайды.

Ел қыдырып іңірден,

Кісінің үйін тыңдайды,

Шақырсаң, үйде тұрмайды,

„Көргені жаман екен», - деп,

Есіткеп ауыл шулайды.

Жақсы болар келіншек,

- Ондайларды қылмайды.

Осынша айтқан ақылды

Демегейсің, келіншек,

Қайнаға - ақып, тақылдап

Мұнша неге жырлайды…

Ал бітірдім жырымды,

Айтып болдым сырымды!

Төрде отырған бабалар,

Қара сақал, ағалар,

Жапсардағы-аналар

- Жамағатқа бір сәлем!

Үлкен болған дәулетің,

Әлемде асқан сәулетің,

Ықпалың жүрген шағында,

Таңдап қонған нәубетің,

Бектікпенен ағарды

Қара сақал қауметің!

Төрде отырған ағекеңе бір сәлем!

Өзі теңдес адамнан

Мырзалығын асырған,

Көрген жан қолын қусырып,

Сәлем беріп бас ұрған.

Жақсылығын жайылтып,

Жамандығын қашырған.

Жақсы кісі атанған,

Мырзакеңе бір сәлем!

Сықпа кетпес өреден,

Ата-енеңнің салты сол,

Сен де бол, қарғам, береген.

Сиыр берсін қарадан,

Қатығы кетпес шарадан.

Төс алдыңа келгенде,

Төстігін бөлек кесіп ал.

Бет ашқан құрбым қайда деп,

Сонда мені есіңе ал!

Бісміллә! */деп домбыраның басымен келіннің бетін ашады/*

**Жеңгелер:** */кезек-кезек, қуанышты дауыспен, саңқылдап.../*

- Ал, ата-әжелер, келініміздің көрімдігін беріңіздер!

- Көрімдіктеріңіз қайда? Кәнекей?!

**Ауыл үлкендері**: - Бәрекелді!

- Бар бол, балам!

- Айналайын!

- Көп жаса, қарағым!

*/деп жан-жақтан жамырай дауыстап, жеңгелеріне көрімдіктерін береді.../*

**Жігіттің әкесі:** */орнынан қозғалақтап, иығын қомданып, тамағын кенеп.../*

-Ата-бабамыз «атаңнан бота қалмасын, бата қалсын» деген екен. Себебі «ботаның құны бір-ақ жұт, бата - шаңырақ көтерер жастарға мәңгі құт» екен... Ақсақалдардың батасын алайық! Лә-әумин...

*/деп қолын жайып, төрде отырған ақсақалдардан бата сұрайды. Отырғандар жамырасып «лә-әумин» десіп, қолдарын жаяды /*

**Ақсақалдардың үлкені:** */орнынан қозғалақтап, иығын қомданып, тамағын кенеп.../*

Дастарханың бай болсын.

Қазан-ошағың май болсын.

Төрт түлігің сай болсын.

Көңілің толып жай болсын.

Ұлың қонып ұяға,

Қызың қонып қияға,

Келінің бибі атанып,

Ұлың болсын би аға.

Бергеннен Алла танбасын,

Көбейе берсін мал басың,

Өсе берсін жан басың,

Арманың көкке самғасын.

Досыңнан көңілің қалмасын,

Жағаңнан дұшпан алмасын,

Жолың болып жортқанда,

Жолыңды Қызыр жалғасын.

Әумин!

*/отырғандар «әумин!», «әумин!» десіп, беттерін сипайды/*

**Жеңгелер:** */көңілді дауыспен, саңқылдап, бірінен кейін бірі.../*

- Тойдың сәнін кіргізбей неғып отырмыз, жастар-ау?!

- Қанекей, «Қаражорға» билейік!

*Би! «Қаражорға» 3 ұл мен 3 қыз ортаға шығып билейді...*

*(той тойға ұласа береді)*

**Соңы!!!**